## Pravilnik o obrascu prijave i Upisniku o pružanju ugostiteljskih usluga u objektima zatvorenog tipa

### NN 14/1996 (21.2.1996.), Pravilnik o obrascu prijave i Upisniku o pružanju ugostiteljskih usluga u objektima zatvorenog tipa

# MINISTARSTVO TURIZMA

Na temelju članka 4. stavka 6. Zakona o ugostiteljskoj djelatnosti
("Narodne novine", broj 48/95.), ministar turizma, donosi

## **PRAVILNIK**

### **O OBRASCU PRIJAVE I UPISNIKU O PRUŽANJU UGOSTITELJSKIH USLUGA U OBJEKTIMA ZATVORENOG TIPA**

I. OPĆA ODREDBA

Članak 1.

Ovim Pravilnikom propisuje se oblik i sadržaj obrasca prijave i način
vođenja Upisnika o pružanju ugostiteljskih usluga pravnih i fizičkih
osoba u objektima zatvorenog tipa (u daljnjem tekstu: Upisnik).

II. OBRAZAC PRIJAVE

Članak 2.

(1) Pravne i fizičke osobe koje organiziraju pružanje usluga
smještaja i prehrane za svoje djelatnike, članove, umirovljenike,
te članove uže obitelji svojih djelatnika i umirovljenika, s prebivalištem
u Republici Hrvatskoj, podnose županijskom uredu odnosno uredu Grada Zagreba
nadležnom za poslove turizma prema mjestu sjedišta objekta (u daljnjem
tekstu: nadležni ured), prijavu za upis u Upisnik.

(2) Prijava se podnosi na obrascu broj 1, koji je sastavni dio ovoga
Pravilnika.

Članak 3.

(1) Pravna i fizička osoba iz članka 2. stavka 1. ovoga
Pravilnika obvezna je, uz prijavu, priložiti i sve dokaze koji su navedeni
u odgovarajućem odjeljku prijave, a osobito: rješenje o upisu u registar
Trgovačkog suda odnosno obrtnicu i odgovarajuće podatke i
dokaze o ispunjavanju uvjeta propisanih posebnim propisima.

(2) Prilozi iz stavka 1. ovoga članka podnose se u izvorniku,
prijepisu ili preslici. Ako se podnesu u prijepisu ili preslici koji nisu
ovjereni, odgovorna osoba će utvrditi da li su prijepis i preslika
vjerni izvorniku.

Članak 4.

(1) Prijava za upis u Upisnik podnosi se u dva primjerka, a obrasci
se popunjavaju pisaćim strojem ili rukopisom tiskanim slovima čitko.

(2) Podaci koji se upisuju u odjeljke obrazaca moraju biti istovjetni
s podacima iz dokumenata na koje se odnose.

(3) Prijava se ovjerava službenim pečatom pravne ili fizičke
osobe iz članka 2. stavka 1. ovoga Pravilnika i potpisom ovlaštene
osobe.

III. UPISNIK O PRUŽANJU UGOSTITELJSKIH USLUGA PRAVNIH I FIZIČKIH
OSOBA U OBJEKTIMA ZATVORENOG TIPA

Članak 5.

(1) Ako nadležni ured utvrdi da su ispunjeni propisani uvjeti, o ispunjenju
uvjeta izdat će rješenje.

(2) Na temelju prijave za upis u Upisnik i rješenja o ispunjavanju propisanih
uvjeta nadležni ured izvršit će upis u Upisnik.

Članak 6.

(1) Ako nadležni ured utvrdi da nisu ispunjeni propisani uvjeti za upis
u Upisnik, rješenjem će, u roku od 15 dana od dana primitka prijave,
odbiti prijavu za upis u Upisnik.

(2) Promjene u podacima upisanim u Upisnik, pravne ili fizičke
osobe iz članka 2. stavka 1. ovoga Pravilnika dužne su prijaviti
nadležnom uredu najmanje 10 dana prije njihovog provođenja.

(3) Ako nadležni ured utvrdi da za prijavljene promjene nisu ispunjeni
propisani uvjeti, postupit će prema odredbi stavka 1. ovoga članka.

Članak 7.

(1) Upisnik se vodi u obliku tvrdo ukoričene knjige, čiji
su listovi numerirani.

(2) Naslovna stranica Upisnika prikazana je obrascem broj 2, koji je
sastavni dio ovoga Pravilnika.

(3) Odgovorna osoba prije prvog upisa ovjerava Upisnik svojim potpisom
i pečatom nadležnog ureda. Ovjera se obavlja na način da
se na unutarnjoj stranici korica Upisnika upiše tekst ovjere koji glasi:
"Ovaj Upisnik sadrži ukupno stranica".

Članak 8.

(1) Upis u Upisnik obavlja se na obrascu broj 3, koji je sastavni dio
ovoga Pravilnika.

(2) U Upisnik se upisuju podaci o pravnoj i fizičkoj osobi iz
članka 2. stavka 1. ovoga Pravilnika i objektu u kojem pruža ugostiteljske
usluge na temelju rješenja kojim je utvrđeno da objekt ispunjava minimalne
uvjete po postupku provedenom temeljem podnesene prijave sukladno Zakonu
o ugostiteljskoj djelatnosti i ovom Pravilniku.

Članak 9.

Rješenje o ispunjavanju minimalnih uvjeta objekta u kojem se pružaju
ugostiteljske usluge upisuje se u Upisnik, tako da objekt dobiva stalni
redni broj upisa.

Članak 10.

(1) Popunjavanje odjeljaka u Upisniku obavlja se upisivanjem odgovarajućih
podataka koji su naznačeni uz broj odjeljka.

(2) Odjeljci se popunjavaju čitljivo, na način da se upisuje
od početka slobodnog prostora odjeljka.

(3) Upisani tekst u Upisniku ne smije se brisati niti ispravljati.

(4) Iznimno, manje pogreške ispravljaju se precrtavanjem vodoravnom
crtom i stavljanjem datuma ispravke i potpisa odgovorne osobe nadležnog
ureda. Ako se radi o većim pogreškama, cijeli upis se poništava precrtavanjem
lista Upisnika kosom crvenom crtom i upis se obavlja na prvom slobodnom
listu Upisnika.

Članak 11.

(1) Izmjene i dopune, koje su nastale nakon prvog upisa u Upisnik, upisuju
se u odjeljak "naknadni upisi". Nakon upisa novih podataka, odjeljak koji
sadrži stare podatke precrtava se kosom crvenom crtom.

(2) U slučaju kad je odjeljak naknadnih upisa popunjen, upis
se nastavlja na novoj slobodnoj stranici Upisnika. Pri tom se na slijedećoj
slobodnoj stranici upisuju svi važeći podaci iz odgovarajućih
odjeljaka ranijeg upisa, s tim da se na obje stranice upisa napravi sveza
prijenosa upisom broja odgovarajuće stranice. Stranica s koje su
važeći podaci upisani na novu stranicu Upisnika precrtava se po obavljenom
prijepisu podataka, kosom crvenom crtom.

(3) Prestanak poslovanja u objektu u kojem se pružaju ugostiteljske
usluge upisuje se u Upisnik u odjeljak naknadnih upisa, a nakon toga ta
stranica Upisnika precrtava se s dvije kose crvene crte.

Članak 12.

(1) Uz Upisnik vodi se i Zbirka isprava.

(2) Zbirka isprava vodi se u jednom omotu za svaki objekt upisa u Upisnik.

(3) Na omotu Zbirke isprava, ispod naslova "Zbirka isprava", upisuje
se naziv i vrsta objekta u kojem se pružaju ugostiteljske usluge, tvrtka
pravne ili fizičke osobe i upisni broj pod kojim je upis obavljen.

(4) U Zbirku isprava odlaže se po jedan primjerak: prijave za upis u
Upisnik i svih priloga prijave odnosno isprava temeljem kojih su obavljeni
upisi i promjene podataka u Upisniku, rješenje da objekt u kojem će
se pružati ugostiteljske usluge ispunjava minimalne uvjete.

Članak 13.

(1) Upisnik i Zbirka isprava propisani ovim Pravilnikom smatraju se
ispravama trajne vrijednosti.

(2) Odgovorna osoba nadležnog ureda koja vodi Upisnik i Zbirku isprava
dužna ih je čuvati na način da se zaštite od zlouporabe,
oštećenja i uništenja.

(3) Nadležni ured dužan je dopustiti uvid u Upisnik i Zbirku isprava
svakom tko ima za to opravdan interes.

(4) Uvid u Upisnik i Zbirku isprava obavlja se uz obvezno prisustvo
odgovorne osobe nadležnog ureda.

Članak 14.

(1) Upisnik se može voditi i na osobnom računalu.

(2) Kada se Upisnik vodi na osobnom računalu, na odgovarajući
medij pohranjuje se sigurnosna kopija Upisnika, koja služi kao pričuvna
kopija u slučaju oštećenja podataka iz upisa obrađenih
u računalu.

(3) Pričuvna kopija Upisnika stvara se najmanje jednom tjedno
za nove upise u Upisnik.

Članak 15.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/96-01/02 Urbroj: 529-02/96-01 Zagreb, 22. siječnja
1996.

Ministar **mr. Niko Bulić,** v. r.

---

![](dodatni/365688.gif)

![](dodatni/365689.gif)

![](dodatni/365690.gif)

![](dodatni/365691.gif)

![](dodatni/365692.gif)

![](dodatni/365693.gif)

![](dodatni/365694.gif)

![](dodatni/365695.gif)

![](dodatni/365696.gif)

![](dodatni/365697.gif)

![](dodatni/365698.gif)

![](dodatni/365699.gif)

![](dodatni/365700.gif)

![](dodatni/365701.gif)

![](dodatni/365702.gif)

![](dodatni/365703.gif)

![](dodatni/365704.gif)

![](dodatni/365705.gif)

![](dodatni/365706.gif)

![](dodatni/365707.gif)

![](dodatni/365708.gif)

Pravilnik, NN 14/1996-226
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)